อินโดนีเซีย ประเทศในอาเซียน ที่กำลังเนื้อหอม
“รัฐบาลอินโดนีเซีย ออกแถลงการณ์ว่า Tesla Inc. บริษัทผลิตรถยนต์ไฟฟ้าของสหรัฐฯ  จะส่งทีมงานมายังอินโดนีเซียในเดือนมกราคม ปี 2021 เพื่อเข้าร่วมหารือเกี่ยวกับความเป็นไปได้ในการลงทุนด้านซัปพลายเชนสำหรับการผลิตรถยนต์ไฟฟ้า”..  ในช่วง 10 ปีที่ผ่านมา อัตราการเจริญเติบโตทางเศรษฐกิจของอินโดนีเซียเพิ่มขึ้นโดยเฉลี่ย ปีละ 6% จนกลายเป็นประเทศที่มีขนาดเศรษฐกิจใหญ่เป็นอันดับที่ 16 ของโลก  ธนาคารโลกคาดการณ์ว่าขนาดเศรษฐกิจของอินโดนีเซียจะเติบโตขึ้นเป็น 2 เท่า ในอีก 10 ปีข้างหน้า โดยมีปัจจัยขับเคลื่อนสำคัญมาจากการลงทุนของชาวต่างชาติ  อินโดนีเซียมีศักยภาพอะไรที่จะดึงดูดนักลงทุนต่างชาติได้บ้าง? ลงทุนแมนจะเล่าให้ฟัง
29 ธ.ค. 2563

อินโดนีเซีย ประเทศในอาเซียน ที่กำลังเนื้อหอม /โดย ลงทุนแมน
“รัฐบาลอินโดนีเซีย ออกแถลงการณ์ว่า Tesla Inc. บริษัทผลิตรถยนต์ไฟฟ้าของสหรัฐฯ 
จะส่งทีมงานมายังอินโดนีเซียในเดือนมกราคม ปี 2021 เพื่อเข้าร่วมหารือเกี่ยวกับความเป็นไปได้ในการลงทุนด้านซัปพลายเชนสำหรับการผลิตรถยนต์ไฟฟ้า”..
ในช่วง 10 ปีที่ผ่านมา อัตราการเจริญเติบโตทางเศรษฐกิจของอินโดนีเซียเพิ่มขึ้นโดยเฉลี่ย
ปีละ 6% จนกลายเป็นประเทศที่มีขนาดเศรษฐกิจใหญ่เป็นอันดับที่ 16 ของโลก
ธนาคารโลกคาดการณ์ว่าขนาดเศรษฐกิจของอินโดนีเซียจะเติบโตขึ้นเป็น 2 เท่า
ในอีก 10 ปีข้างหน้า โดยมีปัจจัยขับเคลื่อนสำคัญมาจากการลงทุนของชาวต่างชาติ
อินโดนีเซียมีศักยภาพอะไรที่จะดึงดูดนักลงทุนต่างชาติได้บ้าง?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
ก่อนอื่นมาทำความรู้จักกับประวัติของอินโดนีเซียกันสักนิด..
 
อินโดนีเซียตั้งอยู่ในภูมิภาคเอเชียตะวันออกเฉียงใต้ เป็นประเทศที่มีเกาะมากที่สุดในโลก 
ประกอบไปด้วยเกาะน้อยใหญ่มากกว่า 13,000 เกาะ
 
ครั้งหนึ่ง หมู่เกาะน้อยใหญ่เหล่านี้ถูกเรียกว่า หมู่เกาะดัตช์อีสต์อินดีส์ เพราะถูกปกครองโดยฮอลันดาหรือเนเธอร์แลนด์ ตั้งแต่ปี ค.ศ. 1799 ถึง ค.ศ. 1945 นับเป็นเวลาถึง 146 ปี
 
จนในปี ค.ศ. 1945 หลังสงครามโลกครั้งที่สอง หมู่เกาะดัตช์อีสต์อินดีส์ประกาศเอกราชจากเนเธอร์แลนด์ จากความช่วยเหลือขององค์การสหประชาชาติ ถึงแม้จะมีปัญหาจนกลายเป็นสงครามย่อยๆ แต่สุดท้ายก็รวมกันเป็นประเทศเดียวกันหมดในปี ค.ศ. 1949 ใช้ชื่อว่า อินโดนีเซีย
 
ด้วยความที่มีเกาะมากมาย อินโดนีเซียจึงเป็นประเทศที่มีพื้นที่และประชากรมากที่สุดในภูมิภาคเอเชียตะวันออกเฉียงใต้ ด้วยขนาดพื้นที่ 1.9 ล้านตารางกิโลเมตร ใหญ่กว่าประเทศไทย 3 เท่า 
และมีประชากรกว่า 275 ล้านคน ซึ่งประชากรส่วนใหญ่นับถือศาสนาอิสลาม
ด้วยประชากรมหาศาลนี้เอง อินโดนีเซียจึงมีขนาดเศรษฐกิจที่ใหญ่ที่สุดในภูมิภาค
มีขนาดเศรษฐกิจกว่า 30 ล้านล้านบาท มากกว่าประเทศไทยที่มีขนาดเศรษฐกิจ 16 ล้านล้านบาท เกือบ 2 เท่า
นอกเหนือจากประชากรและขนาดเศรษฐกิจแล้ว 
อินโดนีเซียยังเป็นหนึ่งในประเทศที่มีการลงทุนจากต่างชาติมากที่สุดชาติหนึ่งของเอเชีย
โดยมีการลงทุนจากต่างประเทศในปี 2019 มากถึง 7 แสนล้านบาท 
เพิ่มขึ้นกว่า 14% จากปีก่อนหน้า
แล้วปัจจัยอะไรบ้างที่ทำให้อินโดนีเซียเนื้อหอมสำหรับนักลงทุนต่างชาติ?
ประการแรก จำนวนประชากร
การที่อินโดนีเซียเป็นประเทศที่มีประชากรที่มากที่สุดในอาเซียนกว่า 275 ล้านคน และมากเป็นอันดับ 4 ของโลก ส่งผลให้ตลาดผู้บริโภคภายในประเทศมีขนาดที่ใหญ่มาก
นอกจากขนาดแล้ว ธนาคารโลกยังได้ประกาศว่าอินโดนีเซียได้กลายเป็นประเทศรายได้ปานกลางระดับสูง โดยมี GDP ต่อหัวในปี 2019 เท่ากับ 1.2 แสนบาท 
ถึงแม้จะน้อยกว่าคนไทยที่มี GDP ต่อหัว 2.2 แสนบาท แต่ชาวอินโดนีเซียก็มีกำลังซื้อที่เพิ่มมากขึ้นเรื่อยๆ ส่งผลให้ความต้องการของตลาดภายในประเทศกำลังเติบโตขึ้นเช่นกัน
อินโดนีเซียยังมีประชากรวัยแรงงานที่มีความพร้อมสำหรับการลงทุนของบริษัทต่างชาติ
โดยมีอายุเฉลี่ยของประชากรอยู่ที่เพียง 31.1 ปี น้อยกว่าเวียดนามที่มีอายุเฉลี่ย 31.9 ปี 
และน้อยกว่าไทยที่มีอายุเฉลี่ยสูงถึง 39 ปีมาก
ประการที่ 2 ทรัพยากรธรรมชาติ
อินโดนีเซียเป็นประเทศขนาดใหญ่ที่มีทรัพยากรธรรมชาติอุดมสมบูรณ์
ไม่ว่าจะเป็น ป่าไม้, ทรัพยากรประมง, น้ำมัน, ก๊าซธรรมชาติ, เหล็ก และอื่นๆ
สินค้าส่งออกอันดับ 1 ของอินโดนีเซียจึงเป็นแร่เชื้อเพลิง ส่งออกมูลค่า 1.2 ล้านล้านบาท
คิดเป็นสัดส่วนเกือบ 1 ใน 4 ของมูลค่าส่งออกรวมทั้งหมด
ทรัพยากรที่อุดมสมบูรณ์ถือเป็นปัจจัยสำคัญในอุตสาหกรรมต่างๆ
โดยอุตสาหกรรมหลักๆ ที่บริษัทต่างชาติเข้ามาลงทุนในอินโดนีเซียได้แก่
อุตสาหกรรมการผลิต, อุตสาหกรรมเหมืองแร่ และอุตสาหกรรมพลังงาน โดยเฉพาะน้ำมันและก๊าซธรรมชาติ
นอกจากนี้ อินโดนีเซียยังมีปริมาณสำรองของแร่นิกเกิลมากที่สุดในโลก 
คิดเป็นปริมาณกว่า 21 ล้านตัน และเป็นผู้ผลิตแร่นิกเกิลรายใหญ่ที่สุดของโลกในปี 2019 
อยู่ที่ 800,000 ตัน
ในแบตเตอรี่ลิเทียมไอออน ซึ่งใช้ในอุตสาหกรรมรถยนต์ไฟฟ้า 
ขั้วแคโทด จะมี ลิเทียมเป็นส่วนประกอบ 14% และที่เหลือเป็น นิกเกิล 73% โคบอลต์ 11% 
อะลูมิเนียม 2% ส่วนขั้วแอโนดทำจาก คาร์บอน
เท่ากับว่า แร่นิกเกิลเป็นส่วนประกอบที่สำคัญมากสำหรับการผลิตแบตเตอรี่ลิเทียมไอออน
อินโดนีเซียซึ่งมีปริมาณแร่นิกเกิลสำรองมากที่สุดในโลก
จึงเป็นปัจจัยสำคัญที่สามารถดึงดูดบริษัทรถยนต์ไฟฟ้า โดยเฉพาะ Tesla Inc.ให้เข้ามาลงทุนสร้างโรงงานได้
ประการที่ 3 การสนับสนุนของภาครัฐ
รัฐบาลอินโดนีเซียได้ปรับเปลี่ยนกฎเกณฑ์การลงทุนเพื่อดึงดูดนักลงทุนต่างชาติ
ไม่ว่าจะเป็น อนุญาตให้นักลงทุนต่างชาติถือหุ้นทั้งหมด 100% ในธุรกิจบางประเภท
และยังมีสิทธิประโยชน์ทางภาษีแก่นักลงทุนต่างชาติไม่ว่าจะเป็นการขยายเวลาที่ได้รับการยกเว้นภาษีเงินได้นิติบุคคล ลดภาษีนำเข้าสินค้าหรือวัตถุดิบที่จะนำมาผลิตต่อในอินโดนีเซีย หรือลดเงินลงทุนขั้นต่ำและยกเว้นภาษีแก่ผู้ประกอบการ SME ที่อยู่ในเขตเศรษฐกิจพิเศษ
นอกเหนือจากการลงทุนของนักลงทุนต่างชาติแล้ว
รัฐบาลอินโดนีเซียยังให้ความสำคัญกับธุรกิจสตาร์ตอัปอีกด้วย
ไม่ว่าจะเป็นการแก้ไขกฎระเบียบเกี่ยวกับการจัดตั้งบริษัทให้จัดตั้งง่ายขึ้น และเอื้อต่อบริษัทสตาร์ตอัปเกิดใหม่ และยังมีการตั้งกองทุนของรัฐบาลเพื่อสนับสนุนธุรกิจสตาร์ตอัป โดยเฉพาะการวิจัยและพัฒนา
 
โดยปัจจุบันนี้อินโดนีเซียมีบริษัทสตาร์ตอัปที่เป็นยูนิคอร์น ที่มีมูลค่าบริษัทมากกว่า 3 หมื่นล้านบาท ถึง 4 บริษัท ได้แก่
 
Gojek ธุรกิจเรียกรถแท็กซี่ food delivery ที่มีมูลค่ามากถึง 3 แสนล้านบาท 
และยังเป็นบริษัทสตาร์ตอัปแรกของอินโดนีเซียที่มีมูลค่าแตะ 3 แสนล้านบาท 
 
Traveloka ธุรกิจให้บริการจองและเปรียบเทียบราคาที่พักและตั๋วเครื่องบิน
 
Tokopedia แพลตฟอร์ม E-commerce ที่มีผู้ใช้งานมากที่สุดในอินโดนีเซีย
 
และ Bukalapak แพลตฟอร์ม E-commerce ที่เป็นรองเพียงแค่ Tokopedia  
 
ประการที่ 4 อัตราการคอร์รัปชันที่ลดลง
 
จากการจัดอันดับของ Transparency International
อินโดนีเซียมีอันดับความโปร่งใสด้านการเมืองที่ดีขึ้นต่อเนื่องในทุกปี โดยในปี 2019 อยู่ในอันดับที่ 85 จากทั้งหมด 180 ประเทศ ซึ่งเป็นอันดับที่ดีกว่าประเทศไทยซึ่งอยู่ในอันดับ 101
 
ตัวแปรที่สำคัญก็คือ การจัดตั้งองค์กรอิสระชื่อว่า “คณะกรรมการขจัดคอร์รัปชัน” หรือ KPK
ให้มีอำนาจในการสอบสวนและฟ้องร้องเจ้าหน้าที่รัฐอย่างเต็มที่ โดยผลงานที่ดีที่สุดของ KPK 
ก็คือการฟ้องร้องอดีตประธานสภาผู้แทนราษฎร นายเซตยา โนวันโต
จากการทุจริตโครงการทำบัตรประชาชนอิเล็กทรอนิกส์ ทำให้ต้องมีโทษจำคุก 15 ปี
 
เมื่อการเมืองของประเทศอินโดนีเซียมีความโปร่งใสมากขึ้น
จึงเป็นส่วนสำคัญในการเสริมสร้างความเชื่อมั่นให้กับนักลงทุนต่างชาติ
 
ถึงแม้จะมีข้อดีที่น่าสนใจมากมาย แต่ก็ยังมีสิ่งที่ประเทศอินโดนีเซียจะต้องพัฒนาและปรับปรุง
โดยเฉพาะโครงสร้างพื้นฐาน ไม่ว่าจะเป็นสาธารณูปโภคพื้นฐานและเส้นทางคมนาคม
 
เนื่องจากภูมิประเทศของประเทศอินโดนีเซียประกอบไปด้วยเกาะมากกว่า 13,000 เกาะ 
การขนส่งภายในประเทศจึงมีความลำบาก ในขณะที่เกาะห่างไกลหลายแห่งยังขาดแคลนไฟฟ้า
โครงสร้างพื้นฐานจึงเป็นสิ่งที่ท้าทายสำหรับอินโดนีเซียที่จะต้องเร่งพัฒนาและปรับปรุงเพื่อรองรับการขนส่งภายในประเทศ ทั้งการขนส่งผู้คนไปยังเมืองต่างๆ การขนส่งวัตถุดิบไปยังโรงงาน และการขนส่งสินค้าจากโรงงานสู่ผู้บริโภคทั้งในและต่างประเทศ
 
อย่างไรก็ตาม อินโดนีเซียนับเป็นอีกประเทศหนึ่งที่น่าจับตามองในภูมิภาคอาเซียน
และน่าสนใจไม่แพ้ประเทศเวียดนาม
 
เพราะถ้าอินโดนีเซียสามารถแก้ไขและพัฒนาโครงสร้างพื้นฐานให้ดีขึ้น
เชื่อว่าประเทศนี้จะมีศักยภาพในการดึงดูดนักลงทุนต่างชาติได้อีกมาก
 
ในวันนี้ GDP ของอินโดนีเซียมีมากกว่าไทย เนื่องด้วยจำนวนประชากรที่มากกว่า
แต่ในวันข้างหน้า
GDP ต่อหัวของชาวอินโดนีเซีย อาจจะตามติดขึ้นมาเทียบกับชาวไทย ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-
-
-
-
-